មនុស្ស​ច្រើន​នាក់​រង​របួស​ក្នុង​ការ​ប៉ះទង្គិច​ជាមួយ​ប៉ូលិស
ក្រុម​ប្រជា​ពលរដ្ឋ​ដែល​ជា​អតីត​អ្នក​​​ភូមិ​​បឹងកក់​​​បាន​ធ្វើ​បាតុកម្ម​បិទ​ផ្លូវ​ព្រះមុន្នីវង្ស​ត្រង់​ចំណុច​​ច្រក​ចូល​សាលា​រាជធានី​ភ្នំពេញ​។
ភ្នំពេញ — យ៉ាងហោចណាស់មានព្រះសង្ឃចំនួន៤អង្គ និងមនុស្សប្រាំនាក់ផ្សេងទៀតបានទទួលរងរបួសនៅក្នុងការប៉ះទង្គិចផ្ទួនៗចំនួនពីរលើក ជាមួយក្រុមសមត្ថកិច្ចរាជធានីភ្នំពេញ ក្នុងការតវ៉ាអំពីទំនាស់ដីធ្លីមួយ របស់អតីតប្រជាពលរដ្ឋនៃសហគមន៍បឹងកក់កាលពីព្រឹកថ្ងៃអង្គារនេះ។ នេះបើយោងតាមមន្ត្រីសិទ្ធិមនុស្ស និងតំណាងបាតុករ។ ក្រុមប្រជាពលរដ្ឋដែលជាអតីតអ្នករស់នៅក្នុងសហគមន៍បឹងកក់ប្រមាណពី២០ទៅ៣០នាក់ ដែលបានចូលរួមជាមួយព្រះសង្ឃចំនួន១០០អង្គបានធ្វើបាតុកម្មបិទផ្លូវព្រះមុន្នីវង្សត្រង់ចំណុច ច្រកចូលសាលារាជធានីភ្នំពេញដើម្បីទាមទារឲ្យមានដំណោះស្រាយដីធ្លីដល់ពួកគាត់។ ការតវ៉ានេះបានចាប់ផ្តើមតាំងពីថ្ងៃច័ន្ទមកម្ល៉េះ។ បាតុករទាំងនេះបានយល់ព្រមទទួលយកសំណងរួចហើយនៅពេលដែលមានការបណ្តេញប្រជាពលរដ្ឋចេញពីសហគមន៍បឹងកក់ដោយបង្ខំកាលពីប៉ុន្មានឆ្នាំមុននេះ។ ក៏ប៉ុន្តែក្រុមបាតុករបាននិយាយថា ទីលំនៅថ្មីរបស់ពួកគាត់នោះមានការលំបាកក្នុងការរស់នៅ ហើយពួកគាត់មានជីវភាពក្រីក្រ ពួកគាត់ទាមទារឲ្យសាលារាជធានីភ្នំពេញដោះស្រាយបញ្ហាពួកគាត់ឡើងវិញ។ អ្នកស្រីសុង ស្រីលាភ តំណាងបាតុករ បានឲ្យដឹងថា ការប៉ះទង្គិចនេះគឺបន្ទាប់ពីការប្រើពាក្យសម្តីមិនល្អ និងការរុញច្រានដោយកម្លាំងបាយពីសំណាក់ក្រុមអាជ្ញាធរ។ «ពេលដែលពួកយើងមកដល់ គេអត់មានហៅយើងមកនិយាយស្រួលបួលដើម្បីដោះស្រាយទេ តែបែរជាដាក់កម្លាំងមករុញច្រានពួកយើងតែម្តង។ ពេលនេះពួកយើងឃើញប៉េអ៊ីមវ៉ាយលើយុវជនមួយនោះ ច្រើនមែនទែន អញ្ចឹងហើយពួកខ្ញុំព្យាយាមចូលទៅជួយ ពួកខ្ញុំក៏ត្រូវគេវ៉ាយដែរ ព្រោះពួកខ្ញុំរងជំនួស។ បន្ទាប់មកទៀតនោះ ពួកខ្ញុំបានឃើញកងកម្លាំងប៉េអ៊ីមក៏ចាប់ផ្តើមវ៉ាយលោកតែម្តង»។ អ្នកស្រីសុង ស្រីលាភត្រូវបានអាជ្ញាធររាជធានីភ្នំពេញចាប់ឃាត់ខ្លួនមួយរយៈ ជាមួយស្ត្រីបីរូបផ្សេងទៀតក្រោយពីមានការប៉ះទង្គិចលើកទី១។ ដោយឡែក លោកឡុង ឌីម៉ង់ អ្នកនាំពាក្យសាលារាជធានីភ្នំពេញ អះអាងផ្សេងវិញថា អំពើហិង្សាបានកើតឡើងពីសំណាក់ក្រុមបាតុករទៅវិញទេ។ «រឿងទង្វើរបស់ពួកគាត់ដែលក្លាយជាអំពើហិង្សានេះគឺពួកគាត់ព្យាយាមបង្កើតវា តាំងពីម្សិលមិញម្តងរួចមកហើយ តែសមត្ថកិច្ចរបស់យើងព្យាយាមអត់ធ្មត់ខ្ពស់ដើម្បីបញ្ចៀសកុំឲ្យក្លាយជាអំពើហិង្សាបែបហ្នឹង»។ ទំនាស់ដីធ្លីដ៏រ៉ាំរ៉ៃនៅក្នុងសហគមន៍បឹងកក់បានចាប់ផ្តើមតាំងពីឆ្នាំ២០០៧មកម្ល៉េះ ក្រោយពីរដ្ឋបាលរបស់លោកនាយករដ្ឋមន្ត្រីហ៊ុន សែន សម្រេចប្រគល់ដីដែលមានទំហំជាង១៣០ហិចតានេះទៅឲ្យក្រុមហ៊ុនស៊ូកាគូអ៊ីនរបស់លោកឧកញ៉ាឡៅ ម៉េងឃីន ដើម្បីធ្វើការវិនិយោគរយៈពេល៩៩ឆ្នាំ។ លោកឡៅ ម៉េងឃីន គឺជាសមាជិកព្រឹទ្ធសភារបស់គណបក្សប្រជាជនកម្ពុជា ដែលកំពុងកាន់អំណាច។ ប្រជាពលរដ្ឋចំនួនជាង៤.០០០គ្រួសារត្រូវបានបណ្តេញចេញពីផ្ទះសម្បែង ក្នុងនោះមានតែជាង១.០០០គ្រួសារប៉ុណ្ណោះដែលនៅតស៊ូប្រឆាំង តវ៉ាមិនព្រមចាកចេញ ដោយសារពួកគាត់បានសំណងតិចតួចខុសពីតម្លៃទីផ្សារ។ ប្រជាពលរដ្ឋ ដែលយល់ព្រមចាកចេញនាពេលនោះ បានទទួលសំណងចំនួនត្រឹមតែ ៨.០០០ដុល្លារអាមេរិកតែប៉ុណ្ណោះ។ លោកអំ សំអាត ប្រធានការិយាល័យគ្រប់គ្រងបច្ចេកទេសស៊ើបអង្កេតរបស់អង្គការការពារសិទ្ធិមនុស្សលីកាដូ មានប្រសាសន៍ថា ការប៉ះទង្គិចនេះអាចបញ្ឆេះឲ្យមានការតវ៉ាកាន់តែខ្លាំងឡើងថែមទៀត។ «នេះជាករណីមួយដែលរំលោភសិទ្ធិមនុស្ស ហើយបច្ចុប្បន្នយើងឃើញថា ស្ថានភាពនយោបាយកំពុងតែមានភាពតានតឹង។ កាលណាមានអ្នកតវ៉ាបែបនេះ ហើយយើងប្រើអំពើហិង្សា វាហាក់ដូចជាចាក់សាំងបន្ថែមអញ្ចឹង។ ខ្ញុំថា រឿងពិតប្រាកដ អាជ្ញាធរទេដែលត្រូវយកចិត្តប្រជាពលរដ្ឋ ពេលដែលមានបញ្ហាអញ្ចឹង។ អាជ្ញាធរគួរតែ ព្យាយាមរកដំណោះស្រាយឲ្យគាត់ ដើម្បីរម្ងាប់ចិត្តគាត់»។ សូមបញ្ជាក់ថា ការតវ៉ាបិទផ្លូវរបស់អតីតអ្នកភូមិបឹងកក់នៅថ្ងៃនេះ មានការប៉ះទង្គិចជាមួយក្រុមសមត្ថកិច្ចចំនួន២លើកគឺនៅពេកព្រឹកមួយលើក នឹងពេលរសៀលមួយលើក។ ព្រះសង្ឃចំនួនបួនអង្គបានរងរបួសដោយមានស្នាមជាំលើព្រះកាយ ស្ត្រីបួននាក់ក្នុងចំណោមក្រុមបាតុករបានរងរបួសផងដែរ។ ដោយឡែកបុរសម្នាក់ផ្សេងទៀតបានរងរបួសធ្ងន់។ មិនមានរបាយការណ៍ស្តីពីការទទួលរងរបួសនៅក្នុងចំណោមកម្លាំងមានសមត្ថកិច្ចនោះទេ។ ក្រោយពីការប៉ះទង្គិចនោះ បាតុករនិងព្រះសង្ឃបានរំសាយក្បួនបាតុកម្មដោយពុំទទួលបានដំណោះស្រាយណាមួយនោះទេ៕